Οδύσσεια: Βασικές έννοιες

|  |  |  |
| --- | --- | --- |
|  |  |  |

Αφηγηματικές τεχνικές

|  |
| --- |
| **Προοικονομία**: Με όσα αναφέρει ο ποιητής σε κάποιους στίχους, μας προϊδεάζει (μας δίνει μια ιδέα) για τα γεγονότα που θα ακολουθήσουν, ώστε να είμαστε λίγο πολύπροετοιμασμένοι γι’ αυτά. Ορισμένες φορές η προοικονομία παρουσιάζεται με τη μορφή του προγραμματισμού ενεργειών (π.χ. α 89-108).**In medias res:** Στην τεχνική αυτή η αφήγηση δεν ξεκινάει από την αρχή των γεγονότων, αλλά από τη μέση. Τα γεγονότα δηλαδή δεν παρουσιάζονται με τη σειρά με την οποία έγιναν. **Ανθρωπομορφισμός:**η αντίληψη που είχαν οι αρχαίοι Έλληνες για τους θεούς, ότι δηλαδή έχουν ανθρώπινη όψη και συμπεριφέρονται ή αισθάνονται όπως οι άνθρωποι. Η κοινωνία των θεών, οι ασχολίες τους, τα επαγγέλματά τους στην ανθρώπινη φαντασία δε διαφέρουν από αυτά των θνητών ( π.χ. συνεδρίαζαν, έπαιζαν μουσική, ερωτεύονταν, αποκτούσαν παιδιά κ.ά. ).**Ενανθρώπιση:** Είναι η εμφάνιση των θεών στους ανθρώπους όχι με την θεϊκή τους μορφή, αλλά με τη μορφή ανθρώπου, χωρίς να γίνεται αντιληπτή η θεϊκή τους ιδιότητα. **Επιφάνεια:** Είναι η εμφάνιση ενός θεού στους ανθρώπους με την κανονική, θεϊκή του μορφή. **Άτη-Ύβρη-Νέμεση-Τίση**: Άτη είναι η τύφλωση του ανθρώπινου νου.Ύβρη: είναι η αλαζονική και ασεβής συμπεριφορά του ανθρώπου απέναντι στους θεούς και τους νόμους τους. Νέμεση είναι η οργή των θεών για τη συμπεριφορά των ανθρώπων και Τίση είναι η τιμωρία του ανθρώπου για την Ύβρη που διέπραξε. **Υστεροφημία** (ύστερος = τελευταίος + φήμη): η φροντίδα των ανθρώπων να αφήσουν πίσω τους δοξασμένο το όνομά τους και μετά το θάνατό τους. Με τον τρόπο αυτό ευνοούσαν και τους απογόνους τους. Τη δόξα την κέρδιζαν δείχνοντας γενναιότητα στη μάχη ή προσφέροντας τη ζωή τους για την πατρίδα (ιδεολογικό στοιχείο).**Ειρωνεία** (ή επική ειρωνεία) : πρόκειται για μια τεχνική που έχει σχέση με την εξέλιξη της δράσης.Ειρωνεία έχουμε όταν τα πρόσωπα πρωταγωνιστές του έπους ΑΓΝΟΟΥΝ ΤΗΝ ΑΛΗΘΕΙΑ (πλάνη),ενώ οι θεατές ή ακροατές ή αναγνώστες τη γνωρίζουν. Αποτέλεσμα αυτής της τεχνικής είναι να αυξάνεται η αγωνία μας για το πώς ο ήρωας θα ανακαλύψει την αλήθεια.Για παράδειγμα, ειρωνεία έχουμε στους στίχους 179 - 180 της α ραψωδίας :*ενός που τα λευκά του οστά, κάπου αφημένα στη στεριά,**τα σάπισε η νεροποντή, ή και το κύμα τα παρασύρει του πελάγου.*Ο Τηλέμαχος φυσικά αγνοεί ότι ο πατέρας του είναι ζωντανός. Εμείς όμως το ξέρουμε, γιατί στους προηγούμενους στίχους η Μούσα μας αφηγήθηκε τη συνέλευση των θεών στον Όλυμπο, όπου συζητήθηκε το θέμα του νόστου του Οδυσσέα.**Αναχρονισμός :**η μεταφορά ενός στοιχείου πολιτισμού της εποχής του συγγραφέα σε προγενέστερους χρόνους. Ο Όμηρος αφηγείται γεγονότα που συνέβησαν στη μυκηναϊκή εποχή (το 12ο αι. π. Χ.) ενώ ο ίδιος ζει και συνθέτει τα έπη του στα τέλη της γεωμετρικής εποχής (8ος αι. π. Χ.). Γι' αυτό πολλές φορές παρουσιάζει τους ήρωες α) να χρησιμοποιούν υλικά που δεν ήταν γνωστά τότε (το 12ο αι. π. Χ.), όπως το σίδηρο, ή  β) να σκέφτονται με τρόπο που ταιριάζει περισσότερο στη νοοτροπία της εποχής του Ομήρου.**ΠΟΛΙΤΙΣΤΙΚΑ ΣΤΟΙΧΕΙΑ** Διακρίνονται σε:**στοιχεία υλικού πολιτισμού**: αυτά που εξυπηρετούν τις υλικές ανάγκες του ανθρώπου, π.χ. το φαγητό, τα σκεύη, οι κατοικίες, τα ρούχα, τα όπλα, η χρήση του σιδήρου.**στοιχεία πνευματικού πολιτισμού** : αφορούν τους τομείς της ανθρώπινης δραστηριότητας, όπως η οικονομική ζωή, η οικογενειακή, η κοινωνική οργάνωση και οι θεσμοί του ιδιωτικού και δημόσιου βίου (π. χ. τα επαγγέλματα, το δίκαιο, το πολίτευμα, τα έθιμα, η ανάπτυξη του εμπορίου και της ναυτιλίας).**ΙΔΕΟΛΟΓΙΚΑ ΣΤΟΙΧΕΙΑ**Είναι οι ηθικές αξίες, τα ιδανικά, οι αντιλήψεις για τους θεούς, για τον άνθρωπο και τον κόσμο, που παρουσιάζουν το πνευματικό επίπεδο της κοινωνίας της ομηρικής εποχής. Σ' ένα στίχο υπάρχει ιδεολογικό στοιχείο, αν ο στίχος αυτός μας απαντάει στο ερώτημα :  «Τι πίστευαν τότε ;»Στην επική ποίηση υπήρχαν ορισμένες φράσεις που επαναλαμβάνονταν αυτούσιες ή με μικρές αλλαγές και μάλιστα σε συγκεκριμένες θέσεις μέσα στους στίχους. Οι επαναλαμβανόμενες αυτές φράσεις ονομάζονται **τυπικές εκφράσεις** και η χρήση τους διευκόλυνε τους αοιδούς στη σύνθεση, την απαγγελία και τη διάδοση των επών. Οι τυπικές εκφράσεις διακρίνονται σε :**Ρηματικές**: αποτελούνται από φράσεις με πυρήνα ένα ρήμα ή μια μετοχή, π.χ. *της αντιμίλησε ο Τηλέμαχος με φρόνηση και γνώση, έτσι μιλώντας* κ.ά.**Ονοματικές**: αποτελούνται συνήθως από ένα κύριο όνομα (θεού, ήρωα, αλλά και ζώου ή πράγματος) που συνοδεύεται από ένα επίθετο ή μια περίφραση, π.χ. *ο θείος Οδυσσεύς, ο Ποσειδών, της γης κυρίαρχος* κ.ά. |
|  |